Subiectul gestionării eficiente a Nistrului a fost abordat recent în cadrul unei întrevederi între ministrul Mediului din Republica Moldova, Sergiu Lazarencu și omologul său din Ucraina, Ruslan Strileț, aflat într-o vizită la Chișinău.
Astfel, oficialul din Republica Moldova a remarcat importanța colaborării „pentru o gestionare comună și eficientă a resurselor fluviului Nistru”.
„În perioada următoare, o echipă formată din experți din ambele țări va desfășura o serie de cercetări privind situația fluviului Nistru”, a mai adăugat ministrul Sergiu Lazarencu.
Părțile au reafirmat angajamentul pentru intensificarea cooperării în procesul de aderare a Republicii Moldova și a Ucrainei la Uniunea Europeană. Totodată, a fost stabilit că, direcțiile din minister responsabile de transpunerea legislației de mediu să comunice direct pentru a fi mai eficienți și mai rapizi în acest proces complex.
Cei doi miniștri au discutat, în cadrul întrevederii, și despre impactul războiului nejustificat al Rusiei împotriva Ucrainei asupra mediului.
Totodată, părțile au reiterat angajamentul ferm al ministerelor mediului din Republica Moldova și Ucraina de a colabora pentru protejarea și conservarea mediului.
Menționăm că ministrul Protecției Mediului și a Resurselor Naturale din Ucraina, Ruslan Strileț, a fost într-o vizită de lucru la Chișinău, la invitația omologului său din Republica Moldova.